G7 wil plastiekbesoedeling teen 2040 beëindigJapan se minister van omgewingsake Akihiro Nishimura (derde van links) en Japan se minister van ekonomie, handel en nywerheid Yasutoshi Nishimura (derde van regs) by die G7-beraad in Sapporo, Hokkaido (16 April 2023) (Foto: STR/Jiji Press/AFP) Klimaat- en omgewingsakeministers by die G7-beraad het onderneem om plastiekbesoedeling in hul onderskeie lande teen 2040 te beëindig, het hulle Sondag in ŉ verklaring gesê ná gesprekke in die noorde van Japan. “Ons verbind ons daartoe om ŉ einde te bring aan plastiekbesoedeling, met die doel om bykomende plastiekbesoedeling na zero te verminder teen 2040,” lui die verklaring. Duitsland, Frankryk, Kanada, Brittanje en die Europese Unie is reeds deel van ŉ veelparty koalisie wat dieselfde onderneming verlede jaar gemaak het. Dit is egter die eerste keer dat die oorblywende Groep van Sewe-lede – Japan, die VSA en Italië, ook hulself aan die 2040-doelwit verbind het. Duitse minister van omgewingsake, Steffi Lemke, het die groep se nuwe onderneming as ŉ “ambisieuse doelwit” beskryf tydens ŉ perskonferensie ná die twee dae se gesprekke in Sapporo. Die uitfasering sal bereik word deur “die bevordering van volhoubare verbruik en vervaardiging van plastiek, om sirkelvormigheid in die ekonomie te verhoog en omgewingsgesonde bestuur van afval”, lui die verklaring. Plastiekrommel het in 20 jaar wêreldwyd verdubbel en slegs 9% is suksesvol herwin, aldus die OESO-groep van ontwikkelde lande. Volgens die Verenigde Nasies sal die volume plastiek in die oseane teen 2040 byna verdriedubbel. Die G7 het Sondag ook onderneem om vinniger van fossielbrandstof afstand te doen en het ander lande gemaan om in hul spoor te volg. Hulle kon egter nie ooreenkom oor enige spesifieke sperdatum vir die beëindiging van kragbronne soos steenkool nie. Die groep se ministers het wel onderneem om “die uitfasering van fossielbrandstof te versnel sodat net zero in energiestelsels teen 2050 op die laatste bereik kan word”.